Къэбэрдей-Балъкъэр Республикэм и Iэтащхьэ КIуэкIуэ Ю. А. ЩIалэгъуалэм я махуэм теухуа и хъуэхъу
Ныбжьэгъу лъапIэхэ! ЩIалэгъуалэм я махуэмкIэ си гуапэу сынывохъуэхъу.
ЩIалэгъуалэр жылагъуэм и Iыхьэ нэхъ жыджэрщ, нэхъ псынщIэу зызыгъазэщ, зэхъуэкIыныгъэхэм нэхъ тэмэму хэзагъэ икIи щIэныгъэщIэхэр нэхъ псынщIэу къэзыщтэ и Iыхьэщ.
Нобэ къэралыр хэхауэ яхуэныкъуэщ щIэныгъэ нэс зыбгъэдэлъ, тегушхуэныгъэ зыхэлъ, къызэрымыкIуэ хэкIыпIэхэр къэзыгъуэтыф творческэ цIыхухэм. Дэ ди къалэн пэрытщ щIалэхэмрэ хъыджэбзхэмрэ я зэфIэ-кIыр къагъэлъэгъуэнымкIэ, абыхэм яхуэфэщэн увыпIэ гъащIэм щаубыдынымкIэ, къэрал, жылагъуэ Iуэхухэм, щIэныгъэм, щэнхабзэм хэзэгъэнымкIэ ядэIэпыкъуныр.
Фэ фщыщ дэтхэнэ зыми и ехъулIэныгъэхэр, фи текIуэныгъэхэмрэ зэфIэкIхэмрэ Урысейм и ехъулIэныгъэ ирехъу, ди къэралым и зыужьыныгъэм хурырелажьэ.
Узыншагъэ быдэ, насып, мамырыгъэ, ефIэкIуэныгъэ фиIэну си гуапэщ.
